CELEX: 32020D1325
Language: hu
Date: 2020-09-21 00:00:00
Title: A Tanács (EU) 2020/1325 határozata (2020. szeptember 21.) az északkelet-atlanti halászatban folytatandó jövőbeni többoldalú együttműködésről szóló egyezmény keretében az Egyesült Királyság által benyújtott, az említett egyezményhez való csatlakozás iránti kérelemmel kapcsolatban az Európai Unió által képviselendő álláspontról, valamint az (EU) 2019/510 határozat hatályon kívül helyezéséről

25.9.2020   
               
               
                  HU
               
               
                  Az Európai Unió Hivatalos Lapja
               
               
                  L 311/8
               
            
         A TANÁCS (EU) 2020/1325 HATÁROZATA
         (2020. szeptember 21.)
         az északkelet-atlanti halászatban folytatandó jövőbeni többoldalú együttműködésről szóló egyezmény keretében az Egyesült Királyság által benyújtott, az említett egyezményhez való csatlakozás iránti kérelemmel kapcsolatban az Európai Unió által képviselendő álláspontról, valamint az (EU) 2019/510 határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az északkelet-atlanti halászatban folytatandó jövőbeni többoldalú együttműködésről szóló egyezményt (1) (a továbbiakban: a NEAFC-egyezmény) a 81/608/EGK tanácsi határozat (2) hagyta jóvá, és az 1982. március 17-én hatályba lépett.
                  
               
                     (2)
                  
                  
                     Mivel az Unió a NEAFC-egyezmény szerződő fele, ezen egyezmény jelenleg alkalmazandó az Egyesült Királyságra, miközben a NEAFC-egyezmény 20. cikkének (4) bekezdése kizárja a tagállamok említett egyezményhez való csatlakozásának lehetőségét.
                  
               
                     (3)
                  
                  
                     A NEAFC-egyezmény 20. cikkének (4) bekezdése értelmében bármely állam csatlakozhat a NEAFC-egyezményhez, feltéve, hogy attól az időponttól számított 90 napon belül, amikor a letéteményes értesítést küld a kérelem kézhezvételéről, az adott állam csatlakozási kérelmét az egyezmény szerződő feleinek háromnegyede jóváhagyja.
                  
               
                     (4)
                  
                  
                     Az Egyesült Királyság 2019. január 8-án a NEAFC-egyezményhez való, szerződő félként történő csatlakozás iránti kérelmet nyújtott be. Ugyanezen a napon a letéteményes értesítette erről a Bizottságot.
                  
               
                     (5)
                  
                  
                     A Tanács 2019. március 25-én elfogadta az (EU) 2019/510 határozatot (3). Az említett határozat kedvező volt az Egyesült Királyságnak a NEAFC-egyezményhez való csatlakozása szempontjából, és annak a helyzetnek a kezelése érdekében fogadták el, amikor az Egyesült Királyság kilépési megállapodás nélkül hagyja el az Uniót. Következésképpen az (EU) 2019/510 határozat csak arra hatalmazta fel a Bizottságot, hogy közölje az Unió álláspontját abban az esetben, ha nem kerülne sor kilépésről rendelkező megállapodás megkötésére.
                  
               
                     (6)
                  
                  
                     Az Egyesült Királyság csatlakozási kérelmét nem hagyta jóvá a NEAFC-egyezmény szerződő felei közül az előírt számú szerződő fél, mivel a határozatképességhez szükséges háromnegyedes többség nem volt meg.
                  
               
                     (7)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (4) (a továbbiakban: a kilépésről rendelkező megállapodás) 129. cikkének (4) bekezdése alapján az Egyesült Királyság az átmeneti időszak alatt a saját nevében nemzetközi megállapodásokra irányuló tárgyalásokat folytathat az Unió kizárólagos hatáskörébe tartozó területeken, illetve aláírhat vagy megerősíthet ilyen nemzetközi megállapodásokat, feltéve, hogy ezek a megállapodások nem lépnek hatályba vagy alkalmazandók az átmeneti időszak alatt, kivéve, ha az Unió ezt engedélyezi. Az (EU) 2020/135 tanácsi határozat (5) meghatározza az ilyen engedélyek megadásának feltételeit és eljárását.
                  
               
                     (8)
                  
                  
                     2020. április 3-i levelében az Egyesült Királyság értesítette a Bizottságot azon szándékáról, hogy saját nevében egyetértését adja ahhoz, hogy az átmeneti időszak alatt a NEAFC-egyezmény rá nézve kötelező legyen. Az Egyesült Királyság 2020. július 6-án az említett egyezményhez való csatlakozás iránti új kérelmet nyújtott be, amely egy olyan csatlakozásra irányul, amely az átmeneti időszak alatt hatályosulna a kilépésről rendelkező megállapodásnak megfelelő módon.
                  
               
                     (9)
                  
                  
                     Az (EU) 2020/1305 tanácsi végrehajtási határozat (6) engedélyezi, hogy az Egyesült Királyság a saját nevében egyetértését adja ahhoz, hogy a NEAFC-egyezmény rá nézve kötelező legyen, mivel az (EU) 2020/135 határozat 3. cikkének (1) bekezdésében foglalt feltételek teljesülnek.
                  
               
                     (10)
                  
                  
                     Az Egyesült Nemzetek tengerjogi egyezményének (7) (a továbbiakban: a tengerjogi egyezmény) 56., 63. és 116. cikke értelmében az Egyesült Királyságnak parti államként jogos halászati érdekeltségei vannak a NEAFC-egyezményben meghatározott, az említett egyezmény hatálya alá tartozó területen (a nyílt tengeren), amennyiben az Egyesült Királyság kizárólagos gazdasági övezetében található vizek az említett egyezmény hatálya alá tartozó területhez tartoznak.
                  
               
                     (11)
                  
                  
                     A nem fenntartható halászat megakadályozása céljából az Uniónak érdekében áll, hogy az Egyesült Királyság együttműködjön a közös érdekű állományok kezelésében a tengerjogi egyezmény és az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezések végrehajtásáról szóló megállapodás (8) (a továbbiakban: a halállományokról szóló ENSZ-megállapodás), és bármely más nemzetközi megállapodás vagy nemzetközi jogi szabály rendelkezéseinek maradéktalan betartása mellett.
                  
               
                     (12)
                  
                  
                     A tengerjogi egyezmény 63. cikkének (2) bekezdése és a halállományokról szóló ENSZ-megállapodás 8. cikke értelmében ha a társult fajok ugyanazon hal- és víziállat-állománya vagy -állományai a kizárólagos gazdasági övezetben és az azon túli vagy azzal szomszédos területen egyaránt megtalálhatók, a parti államnak és a kizárólagos gazdasági övezettel szomszédos területen található, említett állományokat halászó államoknak együtt kell működniük a kizárólagos gazdasági övezettel szomszédos területen található, említett állományok megóvásához szükséges intézkedések egyeztetése érdekében. Ilyen irányú együttműködés regionális halászati gazdálkodási szervezetek keretein belül is kialakítható. Az Egyesült Királyságnak a NEAFC-egyezményhez való csatlakozása lehetővé teszi az Egyesült Királyság számára, hogy együttműködjön a szükséges halászati gazdálkodási intézkedések meghozatalában annak biztosítására, hogy a halászati tevékenységek során az érintett állomány vagy állományok kiaknázása fenntartható módon történjen.
                  
               
                     (13)
                  
                  
                     Az átmeneti időszak lejárta előtti csatlakozás az Egyesült Királyság számára lehetővé tenné, hogy teljes mértékben érvényt szerezzen a tengerjogi egyezményből eredő azon kötelezettségeknek, amelyek az átmeneti időszak végétől és az uniós jognak az Egyesült Királyságra való alkalmazásának megszűnésétől hatályos védelmi és gazdálkodási intézkedések tekintetében fennállnak. Ezért az Uniónak érdekében áll az Egyesült Királyság által benyújtott, a NEAFC-egyezményhez való csatlakozás iránti kérelem jóváhagyása a NEAFC-egyezmény 20. cikkének (4) bekezdésében említett értesítési időszak lejártáig.
                  
               
                     (14)
                  
                  
                     Az egyértelműség és a jogbiztonság érdekében az (EU) 2019/510 határozatot hatályon kívül kell helyezni,
                  
               ELFOGADTA EZT A HATÁROZATOT:
         
            1. cikk
            
               (1)   Az északkelet-atlanti halászatban folytatandó jövőbeni többoldalú együttműködésről szóló egyezmény (a továbbiakban: a NEAFC-egyezmény) keretében az Unió által képviselendő álláspont az, hogy jóvá kell hagyni az Egyesült Királyság NEAFC-egyezményhez való csatlakozása iránti kérelmét.
            
            
               (2)   A Bizottság felhatalmazást kap arra, hogy a NEAFC-egyezmény letéteményesét a NEAFC-egyezmény 20. cikkének (4) bekezdésében említett értesítési időszak lejártáig tájékoztassa az uniós álláspontról.
            
         
         
            2. cikk
            Az (EU) 2019/510 határozat hatályát veszti.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. szeptember 21-én.
            
               
                  a Tanács részéről
               
               
                  az elnök
               
               J. KLOECKNER
            
         
         
            (1)  HL L 227., 1981.8.12., 22. o.
         
         
            (2)  A Tanács 81/608/EGK határozata (1981. július 13.) az északkelet-atlanti halászatban folytatandó jövőbeni többoldalú halászati együttműködésről szóló egyezmény megkötéséről (HL L 227., 1981.8.12., 21. o.).
         
            (3)  A Tanács (EU) 2019/510 határozata (2019. március 25.) az Európai Unió nevében az északkelet-atlanti halászatban folytatandó jövőbeni többoldalú együttműködésről szóló egyezmény keretében az Egyesült Királyság által benyújtott, az említett egyezményhez való csatlakozás iránti kérelemmel kapcsolatban képviselendő álláspontról (HL L 85., 2019.3.27., 22. o.).
         
            (4)  HL L 29., 2020.1.31., 7. o.
         
         
            (5)  A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
         
            (6)  A Tanács (EU) 2020/1305 végrehajtási határozata (2020. szeptember 18.) az Unió közös halászati politikája terén az átmeneti időszakban alkalmazandó egyes nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről (HL L 305., 2020.9.21., 27. o.).
         
            (7)  HL L 179., 1998.6.23., 3. o.
         
         
            (8)  HL L 189., 1998.7.3., 16. o.